ኮሚሽኑ ስፖርታዊ ጨዋነት ላይ እንዲሰራ ተጠየቀ
 የፌደራል ስፖርት ኮሚሽን ስፖርታዊ ጨዋነት ላይ ተጨባጭ ውጤት ለማምጣት ትኩረት ሰጥቶ መስራት አለበት ተባለ:: የኢፌዴሪ የሕዝብ ተወካዮች ምክር ቤት የሴቶች፣ወጣቶችና ማህበራዊ ጉዳዮች ቋሚ ኮሚቴ የፌዴራል ስፖርት ኮሚሽን የ2012 በጀት ዓመት የአንደኛ ሩብ ዓመት ዕቅድ አፈጻጸምን ገምግሟል:: ሪፖርቱን ያቀረቡት የኮሚሽኑ የዕቅድ ባለሙያ አቶ አበባየሁ አማኒያስ የስፖርታዊ ጨዋነትን በሚመለከት የተለያዩ የግንዛቤ ማስጨበጫዎች መሰራታቸውን፣ ክትትልና ድጋፍ መደረጉን ጠቁመው፣ በቀጣይም ከባለድርሻ አካላት ጋር በመሆን ሰፊ ስራ ለመስራት መታቀዱን ገልጸዋል:: ህብረተሰቡን በስፖርት ዘርፍ ተሳታፊና ተጠቃሚ ለማድረግ ከሚደረገው ጥረት በተጨማሪ የስፖርት ማዘውተሪያ ቦታዎችን ቁጥር ለማሳደግ እየተሠራ መሆኑን አንስተዋል:: የቋሚ ኮሚቴውም የቀረበው ሪፖርት መነሻ በማድረግ የተለያዩ ጥያቄዎች እና አስተያየቶችን አንስተው የፌዴራል የስፖርት ኮሚሽን ኮሚሽነር አቶ ኤሊያስ ሽኩር እና ሌሎችም የስራ ሃላፊዎች ምላሽ ሰጥተዋል:: በመጨረሻም የቋሚ ኮሚቴው ሰብሳቢ ወይዘሮ አበባ ዮሴፍ ኮሚሽኑ ስፖርቱን ከላይ እስከ ታች በአግባቡ መምራት ላይ ትኩረት ማድረግ እንዳለበት ጠቁመው ስፖርቱን ከመንግስት በጀት ቀስ በቀስ በማላቀቅ ሕዝባዊ መሠረት እንዲኖረው የማድረግ ስራ መስራት እንዳለበት ገልጸዋል:: ከስፖርታዊ ጨዋነት ጋር በተያያዘ ስፖርቱ ከሌሎች አጀንዳዎች ጋር ንክኪ ሳይኖረው ህብረተሰቡም ስለስፖርት ብቻ እንዲያስብ የማድረግና አስተሳሰብን የመቀየር ስራ መሰራት እንዳለበት አሳስበዋል:: የስፖርታዊ ማዘውተሪያ ስፍራዎችን በሚመለከት በአዋጁ መሰረት እንዲሰራ በተደጋጋሚ የተነሳ መሆኑን ገልጸው አሁንም ትኩረት ተሰጥቶ ተግባራዊ መደረግ እንዳለበት አቅጣጫ አስቀምጠዋል:: በአዋጁ ላይም መግባባትና ስፖርቱ ላይ ያሉ አካላት ስለ አዋጁ ግንዛቤ ሊኖራቸው እንደሚገባ ጠቁመዋል:: የጥሩነሽ ዲባባ ማሰልጠኛን በሚመለከት የሚነሱ አስተዳደራዊና የአደረጃጀት ችግሮች ስላሉ ኮሚሽኑ ጉዳዩን በደንብ ማየት እንዳለበት ጠቁመዋል:: በተጨማሪም ተተኪ ስፖርተኞችን ማፍራት እና ተጨባጭ የሆነ የስራ ዕድል ፈጠራ ላይ ትኩረት ሊሰጣቸው እንደሚገባም አሳስበዋል::አዲስ ዘመን ኅዳር 14/2012